## Rješenje kojim se Zdenku Šošiću oduzima odobrenje za rad brokera

### NN 100/2010 (20.8.2010.), Rješenje kojim se Zdenku Šošiću oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2780

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Zdenku Šošiću iz Kastva, Rešetari 24, za rad brokera, na sjednici održanoj 12. kolovoza 2010. godine donijela je

RJEŠENJE

1. Zdenku Šošiću iz Kastva, Rešetari 24, oduzima se odobrenje za rad brokera.

2. Podaci iz točke 1. izreke ovog rješenja upisuju se u Registar brokera, koji vodi Hrvatska agencija za nadzor financijskih usluga, pod rednim brojem 308.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti 3. veljače 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Zdenku Šošiću iz Kastva, Rešetari 24, za rad brokera.

Nakon izvršenog uvida u predmete Agencije klasa: UP/I-451-04/07-07/81 i klasa: 451-04/10-17/6, utvrđeno je sljedeće:

Rješenjem Agencije, klasa: UP/I-451-04/07-07/81, urbroj: 326-111/07-2, od 13. lipnja 2007. godine, zaposleniku investicijskog društva Erste Vrijednosni papiri d.o.o. (dalje u tekstu: Društvo), Zdenku Šošiću iz Kastva, Rešetari 24, izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/10-17/6, Društvo je 18. siječnja 2010. godine, dostavilo obavijest da Zdenku Šošiću prestaje radni odnos na radnom mjestu brokera od 15. siječnja 2010. godine, pa je imenovanom bio zaključkom Agencije, klasa: UP/I-451-04/10-07/6, od 4. ožujka 2010. godine određen rok od 3 (tri) mjeseca za dostavu dokaza da je zaposlen u investicijskom društvu na poslovima brokera. Iz dostavnice je razvidno da je predmetni zaključak Zdenku Šošiću uručen 10. ožujka 2010. godine.

Zdenko Šošić nije u roku od 3 mjeseca (do 10. lipnja 2010. godine), a niti naknadno, Agenciji dostavio dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

U provedenom postupku utvrđeno je da Zdenko Šošić više ne obavlja poslove brokera, sukladno odredbi članka 24. stavak 1. Zakona, slijedom čega više ne ispunjava uvjete na temelju kojih mu je izdano odobrenje za rad brokera, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja.

Na temelju odredbi članka 24. stavak 9. Zakona, Agencija vodi Registar brokera, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-07/5
Urbroj: 326-111/10-3
Zagreb, 12. kolovoza 2010.

Član Uprave
Ivan Vrljić, v. r.

Rješenje, NN 100/2010-2780